**Pranešimas spaudai**

*2014 m. sausio 30 d.*

**TS-LKD nepritaria referendumui dėl žemės pardavimo užsieniečiams ir iniciatyvai sumažinti reikalavimus referendumui sušaukti**

Tėvynės sąjungos-Lietuvos krikščionių demokratų (TS-LKD) pirmininkas Andrius Kubilius apgailestauja, kad Vyriausiosios rinkimų komisijos pirmininkui Zenonui Vaigauskui pritrūko drąsos priimti principingą sprendimą referendumo žemės pardavimo užsieniečiams klausimu, nes jo balsas galėjo lemti, kad šis Konstitucinio Teismo pripažintas neteisėtu procesas būtų sustabdytas.

Tėvynės sąjungos-Lietuvos krikščionių demokratų Taryba sausio 25 d. priėmė rezoliuciją „Dėl referendumo, kuriuo siūloma drausti žemę ES piliečiams ir sumažinti reikalavimus referendumui sušaukti“.

„Praėjusios kadencijos LR Seimas ir Vyriausybė, atsižvelgdami į Lietuvos stojimo į Europos Sąjungą sutartį ir joje numatytas galimybes, derybose su ES komisija pasiekė, kad pagal ES teisę būtų pratęstas žemės ūkio paskirties žemės pardavimo ES – piliečiams atidėjimo terminas. Tuo tarpu šiandieninė referendumo iniciatyva šiurkščiai pažeidžia Lietuvos kaip ES narės įsipareigojimus, nes numato uždrausti žemės pardavimą net ES valstybių narių piliečiams“, – teigiama rezoliucijoje.

Referendumo iniciatoriai taip pat siūlo Konstitucijos pataisą, kuri sumažintų referendumui surengti Konstitucijos reikalaujamą 300 000 iniciatyvą remiančių piliečių skaičių iki 100 000. TS-LKD Taryba mano, kad toks sumažinimas atvertų kelią neatsakingoms iniciatyvoms, keltų politinę sumaištį ir sumenkintų parlamentinę demokratiją, užuot ją stiprinus ir skaidrinus. Palengvintomis sąlygomis būtų inicijuojama daugybė po keliolika milijonų litų kainuojančių referendumų, ypač populistinio pobūdžio klausimais. Tai pakirstų teisinio aiškumo ir tikrumo principų teisinėje valstybėje laikymąsi Lietuvoje, veikiau erzintų ir kiršintų visuomenę, o ne ją telktų tikram darbui.

**TS-LKD Taryba pasisako PRIEŠ referendumo su minėtais pasiūlymais rengimą ir ragina TS-LKD narius bei visus Lietuvos žmones nedalyvauti balsavime, jeigu šis referendumas būtų rengiamas.**

Visas rezoliucijos tekstas pridedamas.

*Kontaktams:*

*Seimo TS-LKD frakcijos*

*Viešųjų ryšių grupė*

*Tel. (8 5) 239 6275*

*tsfrakcija@lrs.lt*